Taxi-optrede veroordeelTaxi’s in die Pretoriase middestad (Foto: Twitter) Die Gautengse verkeerspolisie het die geweld, asook verkeersontwrigting en voorvalle van intimidasie wat Woensdagoggend tydens ŉ staking van die Nasionale Taxi-alliansie (NTA) se een dag lange staking in Pretoria aangemeld is, veroordeel. Betogers het in die stad amok gemaak deur paaie onwettig te versper en talle mense én leerders is gestrand gelaat. “Die verkeerspolisie wil ’n ernstige waarskuwing aan taxi-operateurs wat onnodige padversperrings veroorsaak, rig. Die versperring van ’n openbare pad is ’n verkeersoortreding en strafbaar ingevolge wetgewing,” sê Sello Maremane, woordvoerder van die Gautengse verkeerspolisie. “Die Gautengse verkeerspolisie en verskillende wetstoepassingsagentskappe sal nie huiwer om op te tree teen enige vorm van wetteloosheid op ons paaie nie.” Maremane sê taxi-operateurs het alternatiewe opsies wat hulle kan ondersoek om hul griewe te lug, pleks daarvan om paaie en mense se lewe te ontwrig. Die taxibedryf eis onder meer die vinniger uitbetaling van geld ingevolge die Werkloosheidsversekeringsfonds (WVF) se TERS-program wat toelae betaal aan diegene wat deur die Covid-19-afsonderingstydperk geraak word. Taxi’s vroeër op die N1 tussen Pretoria en Johannesburg. (Foto: @crimeairnetwerk/Twitter) Hulle ruk op na die departement van vervoer asook die Uniegebou waar hulle memorandums aan onderskeidelik die minister van vervoer en die president oor hul griewe wil oorhandig. Maremane sê die staking het ’n negatiewe uitwerking op die land se ekonomie, veral omdat Gauteng die ekonomiese middelpunt van die land is. Maroela Media het vroeër berig ŉ bus is in Orchards, in die noorde van die stad, gekaap – oënskynlik deur lede van die NTA. Die volgende paaie is ŉ kort ruk gelede nog ernstig geraak: Die verkeerspolisie monitor steeds die situasie.